කාන්තා රිටි පැනීමේ ලෝක වාර්තාවට හිමිකම් කියන රුසියානු රිටි පැනීමේ ශූරිය වන යෙලීනා ඉසින්බයේවා පරාජය කරමින් නව ලෝක වාර්තාවක් තැබීමට තමා සුදානම් බව අමෙරිකාවේ රිටි පැනීමේ ශූරියක වන ඇලිසන් ස්ටෝකි පවසන්නීය.අමෙරිකානු ජාතික රිටි පැනීමේ වාර්තා 5 ක්ම බිඳ හෙලනු ලැබූ 23 හැවිරිදි ඇලිසන් එරට කණිෂ්ඨ රිටි පැනීමේ ශූරියද වන්නීය.අමෙරිකානු රිටි පැනීමේ ශූරිය වන ජෙනිෆර් ස්ටක්සින්කි සමග එළැඹෙන අමෙරිකානු ජවන හා පිටිය තරගාවලියට සහභාගී වීමට බලාපොරොත්තුවෙන් සිටින මේ සුරූපිනිය 2004 වසරේ කැලිෆෝනියාවේ ශූරතාව දිනා ගනිමින් ජාත්‍යන්තර අවධානයට ලක්වූවාය.මේ දස්කම හේතුවෙන් ඇයට කැලිෆෝනියාවේ විශ්වවිද්‍යාලයේ ශිෂ්‍යත්වයක් පිරි නැමීමටද එම ප්‍රාන්තයේ ආණ්ඩුකාරවරයා කටයුතු කළේය.අමෙරිකාවේ ජාතික රිටි පැනීමේ වාර්තා 5 ක් බිඳ දැමීමෙන් පසුව ඇය බොස්ටන් නුවර සිට බ්‍රසීලය දක්වා ව්‍යප්ත වූ ක්‍රීඩා ලෝලින් පිරිසකගේ ආකර්ෂණයට ලක්වීමටද සමත් වූවාය.